Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2020/C 224/07)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

“MOLLETE DE ANTEQUERA”

ES Nr.: PGI-ES-02393 – 23.2.2018.

ACVN ( )AĢIN (X)

1. Nosaukums

“Mollete de Antequera”

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

2.3. grupa. Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi.

3.2. Apraksts par produktu, uz kuru attiecas 1. punktā minētais nosaukums

“Mollete de Antequera” ir maize, kuras izcelsmes vieta ir 4. punktā norādītais ģeogrāfiskais apgabals. To gatavo no kviešu miltiem, tai ir augsts mitruma saturs un maigs mīkstums, un tā ātri izcepas. Tai ir savdabīga forma ar neregulāru un eliptisku apakšdaļu. Tā ir plakana, ar nelielu apjomu un pēc cepšanas saglabājušos miltu kārtiņu.

Gatavojot produktu, miltiem var pievienot kviešu klijas.

Produktu piedāvā iepakojumā svaigu, sasaldētu/dziļi sasaldētu vai aizsargatmosfērā.

“Mollete de Antequera” specifiku nosaka turpmāk minētie fizikāli ķīmiskie un organoleptiskie raksturlielumi.

a) Forma un formāts

Produktu piedāvā trīs formātos atkarībā no svara:

— “mollete”: 100–150 grami,

— vidēja izmēra “mollete”: 55–99 grami,

— maza izmēra “mollete”: mazāk nekā 55 grami.

Visu formātu produktiem jābūt tiem raksturīgajai formai. To nosaka pēc attiecības starp asīm elipsē, ko veido vienības apakšdaļa (“a” ir lielā ass un “b” ir mazā ass) un augstums (z), ko aprēķina pēc attiecības z/(a*b). Vidējās vērtības un pielaides robežvērtības norādītas šajā tabulā:

Attiecība a/b (*1) Attiecība z/(a*b) (*1) Formāts Vidējā vērtība Pielaides robežvērtība Vidējā vērtība (x10-3) Pielaides robežvērtība “Mollete” 1,58 ±15 % 2,15 ±25 % Vidēja izmēra “mollete” 1,44 ±15 % 2,95 ±25 % Maza izmēra “mollete” 1,21 ±15 % 6,10 ±25 %

b) Tekstūra

“Mollete de Antequera” piemīt tai raksturīga poraina tekstūra.

Katra veida un formāta vienības apjoma deformācijas spēka maksimālās vērtības ir šādas:

— formāti svaigā veidā: 3 500 g,

— formāti svaigā veidā ar klijām: 4 500 g,

— formāti sasaldētā/dziļi sasaldētā veidā: 5 000 g,

— formāti aizsargatmosfērā: 6 500 g.

“Mollete de Antequera” tekstūras maksimālās vērtības nosaka attiecībā uz visu produkta glabāšanas laiku.

c) Caurumiņi mīkstumā

Mīkstumam ir struktūra ir divu veidu caurumiņiem. Pirmie caurumiņi ir ļoti apaļi un izteikti, ar diametru, kas ir mazāks nekā 5 mm, un vienmērīgi izkliedēti maizes iekšpusē. Otrie caurumiņi ir retāki, lielāki, neregulāras formas, ar diametru, kas ir mazāks nekā 15 mm, un nevienmērīgi izkliedēti.

d) Mitrums

Maizes mitruma saturs, kas svārstās no 32 % līdz 45 %, ir noteicošs faktors attiecībā uz tās kvalitāti.

e) Organoleptiskie raksturlielumi

Turpmāk minēts svaigas “Mollete de Antequera” sensorais raksturojums.

Garoza ir ziloņkaula baltā krāsā ar vieglu vaniļas nokrāsu. Malās un zem malām tā var būt vairāk apcepta, un tai var būt miltu kārtiņa, kas saglabājusies no gatavošanā izmantotajiem miltiem. Garoza pēc taustes ir maiga, plāna, elastīga un ne pārāk plēkšņaina. Smarža ir vidējas līdz augstas intensitātes, un tajā dominē rauga un mīklas smarža. Arī mīkstums ir ziloņkaula baltā krāsā, taču ar dzeltenīgām nokrāsām. Pēc izskata un taustes tas ir ļoti porains. Pēc garšas tas ir ļoti maigs, ar skābenu garšu un smaržu, kurā jūtams rauga, mīklas un miltu aromāts. Pēcgarša ir patīkama un maznoturīga līdz vidēji noturīga; organoleptisko īpašību ziņā šis produkts ir ļoti sabalansēts.

“Mollete de Antequera”, kas satur klijas, maisījumam pievienoto kliju dēļ zināmā mērā ir atšķirīga garozas un mīkstuma krāsa un smarža. Garozas krāsa ir diezgan tumša, kliju izraibināta un ar miltu kārtiņu, kas saglabājusies no gatavošanā izmantotajiem miltiem. Garozas tekstūra ir mazliet raupjāka, tomēr saglabā šim produktam tik raksturīgo maigumu. Mīkstums ir gaiši brūnā krēmkrāsā, tekstūra ir mīksta, poraina un maiga. Garša ir maiga un skābena, ar nelielu rūgtumu, kas parādās košļājot, un jūtama “Mollete de Antequera” gatavošanā izmantoto kliju garša. Smarža (graudaugu, šķiedraugu, kviešu un rauga smarža) ir ļoti intensīva un noturīga, tāpēc “Mollete de Antequera” ir tik izteiktas organoleptiskās īpašības.

Sasaldētu / dziļi sasaldētu produktu gadījumā visus fizikāli ķīmiskos un organoleptiskos rādītājus mēra pēc atsaldēšanas. Šo rādītāju vērtības ir tādas pašas kā attiecībā uz svaigiem produktiem paredzētajiem rādītājiem, izņemot attiecībā uz tekstūru, kurai jāatbilst noteiktajām robežvērtībām.

Izejvielas ir kviešu milti ar zemu lipekļa saturu (W) (110–170x10–4 džouli) un stiepes pretestības un mīklas stiepjamības attiecību (P/L) 0,25–0,65, kā arī ūdens, jūras sāls un bioloģiskais raugs. Ērtības labad bioloģisko raugu var aizstāt/papildināt ar ieraugu.

Var pievienot kviešu klijas – devu, kas ir ne mazāka par 3,8 % p/p no cepamās mīklas, un ja tiek saglabātas 3.2. punktā minētās fizikāli ķīmiskās īpašības katram atšķirīgajam formātam noteiktajā amplitūdā.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādes produktiem)

Izejvielas ir kviešu milti ar zemu lipekļa saturu (W) (110–170x10–4 džouli) un stiepes pretestības un mīklas stiepjamības attiecību (P/L) 0,25–0,65, kā arī ūdens, jūras sāls un bioloģiskais raugs. Ērtības labad bioloģisko raugu var aizstāt/papildināt ar ieraugu.

Var pievienot kviešu klijas – devu, kas ir ne mazāka par 3,8 % p/p no cepamās mīklas, un ja tiek saglabātas 3.2. punktā minētās fizikāli ķīmiskās īpašības katram atšķirīgajam formātam noteiktajā amplitūdā.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Lai tiktu saglabāta izsmalcinātā produkta īpašā kvalitāte, tam jābūt ražotam noteiktajā ģeogrāfiskajā apgabalā. Ražošana ietver šādus posmus (uzskaitīti veikšanas secībā): mīcīšana, veselas mīklas atstāšana nostāvēties, mīklas sadalīšana, svēršana un mīklas ieveidošana pikās, kuras atstāj nostāvēties, mīklas ieveidošana atsevišķos gabalos, mīklas uzbriedināšana, cepšana, atdzesēšana vai atvēsināšana.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Svaigas “Molletes de Antequera” ir jāiepako ražošanas procesa laikā un tajās pašās telpās, kurās tās cep. Vispirms to temperatūra jāpazemina līdz 38 °C. “Molletes de Antequera” sasaldēšana/dziļā sasaldēšana jāveic ražošanas līnijas ietvaros, tūlīt pēc iepakošanas ar mērķi izcelsmes vietā saglabāt “Mollete de Antequera” raksturīgās īpašības. Galvenais iemesls, kāpēc produkts jāiepako izcelsmes vietā, ir pagatavoto svaigo produktu augstā mitruma satura – no 32 % līdz 45 % – saglabāšana, jo tas ir būtiski attiecībā uz “Mollete de Antequera” raksturīgo īpašību (tekstūras, smaržas u. c.) saglabāšanu. Neiepakots produkts varētu zaudēt ievērojamu daļu sākotnējā mitruma satura.

Neatkarīgi no tā, vai produkts ir svaigs, sasaldēts/dziļi sasaldēts vai iepakots aizsargatmosfērā, tam vienmēr jābūt iepakojumā ar mērķi saglabāt tā kvalitāti jau izcelsmes vietā un nodrošināt izsekojamību. Šīs prasības attiecas gan uz vairumtirgotājiem, gan mazumtirgotājiem ražošanas vietā.

Svaigie produkti vienmēr ir iepakoti pārtikas plēvē vai citā pārtikai piemērotā materiālā, kas ir daļēji gaiscaurlaidīgs.

3.6. Ar reģistrēto nosaukumu apzīmētā produkta marķēšanas īpašie noteikumi

Vārdiem “Mollete de Antequera” un “Indicación Geográfica Protegida” un/vai AĢIN “Mollete de Antequera” logotipam jābūt skaidri norādītiem uz “Mollete de Antequera” izmantotā marķējuma un tirdzniecības iepakojuma.

Ja produkta sastāvā ir kviešu klijas, marķējumā jānorāda vārdi “con salvado”(“satur klijas”). Jānorāda arī “Mollete de Antequera” formāts.

4. Ģeogrāfiskā apgabala īsa definīcija

“Mollete de Antequera” ražo un iepako Antekeras (Antequera) un Fuentes de Pjedras (Fuente de Piedra) pašvaldības teritorijā; abas šīs pašvaldības atrodas Malagas (Málaga) provincē.

5. Saikne ar ģeogrāfisko apgabalu

Aizsargātā ģeogrāfiskās izcelsmes norāde “Mollete de Antequera” balstās produkta reputācijā.

“Mollete de Antequera” senā izcelsme var būt datējama jau ar 12. un 13. gadsimtu, kad ebreji un arābi Al-Andalus teritorijā gatavoja viegli ceptas, plakanas maizītes ar mazu rauga saturu. Tomēr etimoloģiski termins “mollete” cēlies no spāņu/kastīliešu valodas (vārds “muelle” nozīmē “maigs”) un norāda uz šai maizei raksturīgo maigo, poraino tekstūru.

Terminu “mollete” izmanto un šā produkta ražošanas tradīcija joprojām sagalbājusies tikai dažos Andalūzijas apgabalos, iespējams, tāpēc, ka šajā reģionā ir lielāka Al-Andalus kultūras ietekme. Kopš 20. gadsimta vidus tā lielapjoma ražošana un tirdzniecība nostiprinājusies Antekerā. Saistībā ar to Lorenzo Díaz savā grāmatā “Diez Siglos de Cocina en Madrid” (“Desmit kulinārijas gadsimti Madridē”) (1994) Antekeras pašvaldību min kā vienu no pēdējiem arābu kultūras balstiem Spānijas dienvidos, t. i., Granadā (Granada), Malagā (Málaga) un Almerijā (Almería), kur joprojām izmanto spāņu/kastīliešu valodas terminu “mollete”.

Liecības par produkta “Mollete de Antequera” ražošanu un patērēšanu šajā Malagas provinces pilsētā datējamas jau ar vismaz 1539. gadu, kad kulinārijas izdevumā ar nosaukumu “Marijas Enrikesas grāmata”, kas iekļauta Marquis de la Vega de Santa María arhīvā, atklāta ģimenes recepte, kurā “mollete” norādīta kā galvenais elements. Šajā dokumentā, ko glabā Antekeras pašvaldības vēsturiskajā arhīvā, norādīti vairāki gastronomijas jēdzieni, no kuriem galvenie ir “milti”, “piens” un “olas”, kas minēti zem virsraksta “molletes reales” (“karaliskās plakanās maizītes”).

Senākā atsauce uz Antekerā ražotu “mollete” tirdzniecību atrodama kapitula 1775. gada 19. oktobra aktā, kurā kādam Manuel Esbri piešķir atļauju “mīcīt franču maizi un “molletes” (..), gādājot, ka abas šīs maizes ir augstas kvalitātes un atbilstošā svarā”.

Fuentes de Pjedras pašvaldība, kas atrodas “Mollete de Antequera” ražošanas apgabalā, bija pēdējā pašvaldība, kura atguva neatkarību no Antekeras 1838. gadā (Muñoz Hidalgo un García Cañero (1983), Antekeras vēsturiskais arhīvs), un tur tika saglabāta šā produkta ražošanas tradīcija.

Lai gan nav dokumentētu liecību par “Mollete de Antequera” ražošanu 19. gadsimtā, meistars Juan Paradas Pérez no Antekeras savu darbību daļēji veltīja tam, lai 1939. gadā atsāktos “Mollete de Antequera” ražošana. Paradas ražotie “Mollete de Antequera” produkti strauji iemantoja pelnītu slavu un Antekerā bija ļoti pieprasīti 20. gadsimta četrdesmitajos un piecdesmitajos gados. “Mollete de Antequera” recepte saglabājusies nemainīga vairāku paaudžu garumā līdz mūsdienām.

Izejvielu (kviešu milti ar zemu lipekļa saturu un stiepes pretestības un mīklas stiepjamības attiecību (P/L)) izraudzīšanās, mīklas augstais mitruma saturs, apstākļi, kuros mīkla tiek mīcīta, ieveidota atsevišķos gabalos un atstāta uzbriedināties, īsā cepšanas laika rūpīga mērīšana (viegla cepšana) un atdzesēšana – tie visi ir noteicoši posmi “Mollete de Antequera” (kurai, pateicoties divējādu – lielu un mazu – caurumiņu struktūrai, ir maiga, poraina tekstūra) precīzās formas un vieglā aromāta nodrošināšanā. Visi minētie posmi balstās “Mollete de Antequera” meistaru zināšanās un pieredzē – viņu īstenotās tradīcijas un paraugprakse šā produkta ražošanā ir saistītas ar šo apgabalu.

Augstais mitruma saturs (līdz 45 %) un īsais cepšanas laiks ir tipiskas “Mollete de Antequera” raksturīgās iezīmes, kas balstās uz recepti, ko izstrādājis meistars Paradas, kas “Mollete de Antequera” padarīja par brokastu maizi, kuru kopš 20. gadsimta vidus izvēlas visbiežāk. Produkts ir tik populārs tāpēc, ka cepšana pastiprina mīkstuma maigumu un smaržu, kā arī kontrastu starp tā tekstūru un kraukšķīgo garozu, tādējādi atjaunojot visas svaigi cepta produkta īpašības. Tolaik un arī mūsdienās patērētāji atzinīgi vērtē šo īpašību, jo tādējādi “Mollete de Antequera” var patērēt četras vai piecas dienas, tai nesakalstot un saglabājot svaigi ceptas maizes īpašības. “Mollete de Antequera” organoleptiskajām īpašībām un šai īpašībai bija būtiska loma attiecībā uz stabilo pozīciju, ko produkts iekaroja tirgū – sākotnēji Antekerā, tad pārējā Malagas provincē, visā Andalūzijā un pārējā Spānijā.

Pastāv milzīgs daudzums bibliogrāfisko atsauču attiecībā uz “Mollete de Antequera”, un tas liecina par to, cik izslavēts ir šis produkts. Šīs ir dažas no pēdējos 25 gados izdotajām publikācijām, kurās norādītas “Mollete de Antequera” īpašības un kurās šis produkts slavināts: “Gastronomía Antequerana” (“Antekeras gastronomija”) (Juan Alcaide Vega, 1991); Diccionario Gastronómico. Términos, Refranes, Citas y Poemas (“Gastronomijas vārdnīca. Termini, teicieni, citāti un dzejoļi”) (Luis F. Lescure, 2005); “Ruta Gastronómica de Andalucía” (“Gastronomisks maršruts caur Andalūziju”) (Inés Burtrón, 2009); “50 recetas con molletes de Antequera” (“50 receptes, kas ietver “molletes de Antequera””) (Susana López Postigo, 2010); “Route of Washington Irving from Seville to Granada” (“Vašingtona Ērvinga ceļš no Seviljas uz Granadu”) (Turismo Andaluz S.A., 2000).

Par Spānijas karaļa un karalienes vizīti Antekerā 1998. gadā ziņoja visos Spānijas plašsaziņas līdzekļu izdevumos, cita starpā konkrēti norādot, ka viņiem tika pasniegtas slavenās “molletes de Antequera” ar vietējām neapstrādātām olīveļļām.

Slavenais spāņu rakstnieks, žurnālists un – kopš 2003. gada – Spānijas Karaliskās akadēmijas biedrs Arturo Pérez-Reverte piemin “Mollete de Antequera” savā grāmatā “La piel del tambor” (“Bungu āda”) (2002).

Spānijas maiznieku organizāciju konfederācija (CEOPAN) 2009. gadā publicēja katalogu, kura nosaukums ir “Todos los panes tradicionales de España” (“Visi Spānijas tradicionālie maizes veidi”) un kurš ietver “Mollete de Antequera”.

Visbeidzot, “Mollete de Antequera” minēta “Andalūzijas nemateriālā mantojuma atlanta” sadaļā par Malagas provinci un Antekeras apgabalu (Andalūzijas Vēsturiskā mantojuma institūts, Reģionālā kultūras ministrija, Andalūzijas autonomā apgabala valdība).

“Mollete de Antequera” pašreiz ir plaši pazīstams produkts, ko iegādājas visā Spānijā.

Atsauce uz specifikācijas publikāciju

(šīs regulas 6. panta 1. punkta otrā daļa)

Produkta specifikācijas pilnais teksts ir pieejams šādā tīmekļa vietnē:

http://www.juntadeandalucia.es/export/drupaljda/Pliego_Mollete_Antequera.pdf

vai Consejería de Agricultura, Ganadería, Pesca y Desarrollo Sostenible (Lauksaimniecības, lopkopības, zivsaimniecības un ilgtspējīgas attīstības reģionālās ministrijas) tīmekļa vietnē

(https://juntadeandalucia.es/organismos/agriculturaganaderiapescaydesarrollosostenible.html);

lūdzam izmantot šo ceļu: “Áreas de actividad” / “Industrias y Cadena Agroalimentaria” / “Calidad”/“Denominaciones de Calidad” / “Productos de panadería y repostería”. Produkta specifikācija pieejama zem kvalitātes apzīmējuma.

(1) OV L 343, 14.12.2012., 1. lpp.

(*1) (*) “Mollete de Antequera” izmēri milimetros.